text: Sydjysk energiselskab leverer overskud
  26 april 2018 kl. 06.09
  SE-koncernen leverer for andet år i træk sorte tal på bundlinjen efter flere år med underskud. 
  Energi- og teleselskabet SE kan fremvise et pænt regnskab for 2017. Koncernen omsatte i 2017 for 3,7 milliarder kroner, og på bundlinjen stod et plus på 373 millioner kroner før skat.
  - Vi forholder os ydmygt til det fortsat udfordrede telemarked. SE er meget langt fremme med investeringer for udrulning af fiber i Nord- og Sydjylland, og lønsomheden på vores fiberinfrastruktur er nu i stand til at betale både afskrivninger og nye investeringer i fremtiden, skriver administrerende direktør Niels Duedahl i en pressemeddelelse. 
  Det er selskabets andet regnskab i træk med sorte tal på bundlinjen. Overskuddet fra 2017 ligger 158 millioner kroner over SEs egne forventninger.
  
  